Hounslow
Hounslow ( [Haunzlov]) službeno engleski London Borough of Hounslow, je jedan od 19 borougha Vanjskog Londona (Outer London) metropolitanske grofovije Greater London u kom živi 268,770 stanovnika.

Geografske karakteristike 

Hounslow se nalazi na zapadnoj periferiji metropole, duž Rijeke Temze.

U okviru njegovih granica leže kvartovi (od zapada prema istoku); East Bedfont, Hatton, Lower Feltham, Feltham, Hanworth (djelomično), Cranford, Norwood Green (djelomično), Hounslow, Heston, Osterley, Isleworth, Brentford i Chiswick..

Historija 

Borough Hounslow osnovan je 1965. spajanjem dotadašnjih metropolitanskih borougha Brentford and Chiswick i Heston and Isleworth sa distriktom Feltham, koji su dotad pripadali historijskoj Grofoviji Middlesex.

Sve do početka 19. vijeka Hounslow je bio uglavnom ruralni kraj, obrastao šumom isprekidanom tu i tamo malim naseljima kao što je Hounslow, koji je dokumetiran u Domesday Booku 1086. kao Honeslaw. 

Brentford je 1016. bio poprište borbe između danskog kralja Knuta Velikog (vladao Engleskom 1016-35) i engleskog kralja Edmunda II (vladao 1016). Krajem 13. vijeka izgrađen je most preko rijeke Brent, pa je Brentford izrastao u trgovište ruralnog Middlesexa. 

Za Engleskog građanskog rata Chiswick (na granici između Ealinga i Hounslowa) bio je poprište Bitke kod Turnham Greena - 1642., u kojoj su snage parlamenta uspjele zaustaviti napredovanje vojske kralja Charlesa I prema Londonu. 

Još početkom 19. vijeka šuma Hounslow, bila još uvijek toliko velika da su se u njoj krili razbojnici koji bi zalutale putnike orobili.

Pitoreskni kvartovi duž Temze Chiswick i Strand-on-the-Green, čista su suprotnost prema velikim industrijskim kompleksima po Brentfordu i Felthamu. Rast industrije tokom 19. i 20. vijeka totalno je promijenio tadašnje gradiće Brentford i Chiswick, koji su toliko narasli da su se spojili u jednu urbanu cjelinu. I pored toga Chiswick još uvijek ima dosta od svoje stare elegancije, unatoč tvornica koje su izgrađene duž Velikog zapadnog puta (Great West Road) i drugdje.

Feltham je brzo rastao nakon Drugog svjetskog rata pod utjecajem susjednog aerodroma Heathrow, na zapadu. 

U Hounslowu živi puno imigranata, pa oni čine oko 1 / 3 stanovnika, naročito ima puno doseljenika iz Južne Azije, oni čine oko 1 / 5 stanovnika.

Znamenitosti 

Hounslow je poznat po brojnim ladanjskim vilama, kao što su; Chiswick (1729), Syon (1547-1552), Boston (1623) i Osterley iz 16. vijeka u Isleworthu. Nju je u 18. vijeku obnovio u paladijevskom stilu arhitekt Robert Adam. Danas je njen veliki park pretvoren u javni. 
Od ostalih objekata treba spomenuti dvorac Gunnersbury i vilu Williama Hogartha, podignutu oko 1700., u kojoj su izloženi njegovi odštampani radovi. 

U Brentfordu se nalaze dva muzeja, to su Kew Bridge u kom se izlažu parne mašine  i Muzej muzike.

Pobratimski gradovi 

 Lenjigradski rajon, Rusija

Izvori

Vanjske veze 

 London Borough of Hounslow 

Administrativna podjela Engleske
London
Greater London